Urmareste Modifică dimensiunea fontului: Play

Bucureşti, 13 oct /Agerpres/ - Ministerul Sănătăţii transmite, într-un document oficial, faptul că susţine introducerea educaţiei sexuale ca disciplină obligatorie în curricula şcolară şi elaborarea unui plan strategic pentru educaţie sexuală în şcoli, ca răspuns la apelul de urgenţă lansat în urmă cu două săptămâni de peste 60 de organizaţii neguvernamentale, susţine Asociaţia Front într-un comunicat remis marţi AGERPRES.



"Ministerul Sănătăţii a comunicat reprezentanţilor ONG-urilor faptul că apreciază implicarea societăţii civile în asigurarea unui cadru adecvat educaţiei copiilor şi asigurarea accesului copiilor la informaţii cu privire la educaţie sexuală, mai ales în contextul actual în care România are una din cele mai crescute rate a natalităţii din Europa în rândul fetelor cu vârsta sub 15 ani", susţin reprezentanţii asociaţiei.



Totodată, Asociaţia Front afirmă că MS a transmis că susţine promovarea sănătăţii în rândul populaţiei prin diferite activităţi de informare-educaţie-comunicare, inclusiv educaţia sanitară în şcoli ca o metodă de informare, dar şi de educare a copiilor privind sănătatea şi prevenirea îmbolnăvirilor prin diverse boli, inclusiv cele cu transmitere sexuală.



De asemenea, MS este de acord că introducerea în curricula şcolară în mod obligatoriu a orelor de educaţie sanitară poate preveni apariţia bolilor atât la nivel de individ, cât şi la nivel colectiv, prin informarea copiilor asupra riscurilor şi metodelor de prevenire a acestora.



"În acest sens, Ministerul Sănătăţii va organiza întâlniri de lucru cu reprezentanţi ai Ministerului Educaţiei şi Cercetării Ştiinţifice în vederea stabilirii unei strategii pe termen lung pentru asigurarea educaţiei pentru sănătate drept o componentă importantă a sănătăţii publice", se arată în comunicatul de presă.



La sfârşitul lunii septembrie, a fost lansat un apel de urgenţă pentru educaţie sexuală în şcoli la iniţiativa Coaliţiei pentru Egalitate de Gen (10 organizaţii neguvernamentale) şi a Asociaţiei Sexul versus Barza, apel susţinut de alte 56 de organizaţii neguvernamentale, printre care Consiliul Naţional al Elevilor, Consiliul Tineretului din România şi Alianţa Naţională a Organizaţiilor Studenţeşti din România. AGERPRES/(AS - autor: Roberto Stan, editor: Cristian Anghelache)